Matrikulgjøldini eru lóglig, kunngerðin um matrikulgjøld er ein nóg góð heimild fyri gjaldsásetingunum hjá Umhvørvisstovuni, og virðið á byggibúnum grundstykkjum skal leggjast til grund fyri gjaldsásetingunum. Hetta er niðurstøðan hjá hægstarætti, sum í dag hevur sagt dóm í einum prinsipiellum sakarmáli millum Umhvørvisstovuna og Tórshavnar kommunu. Sakarmálið snúðið seg um eina rokning fyri matrikulert arbeiði í sambandi við eina stóra útstykking í Hoyvík. Tórshavnar kommuna noktaði at gjalda rokningina og grundgav hetta við, at heimild ikki var fyri at taka slík gjøld. Í øðrum lagi varð sagt, at rokningin var alt ov stór. Umhvørvisstovan stevndi kommununa eftir gjaldinum, og fekk viðhald í bæði Føroya Rætti og landsrættinum. Tórshavnar kommuna fekk loyvi til at leggja málið fyri hægstarætt, sum í dag kom til somu niðurstøðu. Í grundgevingunum fyri dómin sigur hægstirættur m. a., at gjøldini fyri matrikuler arbeiði hvørki eru í stríð við § 43 í grundlógini ella § 41 í stýrisskipanarlógini, og at neyðugt ikki er at áseta matrikulgjøldini í lóg. Hægstirættur staðfestir eisini, at kunngerðin um matrikulgjøld er nóg góð heimild fyri at áseta hesi.